Si ka ndikuar pandemia në sjelljen dhe jetën e përditëshme të njerëzve? 
Fotografet Rozafa Shpuza dhe Orestia Kapedani, pasqyrojnë situatën e pazakontë të krijuar nga pandemia
Në galerinë e saj “Oda” fotografja Rozafa Shpuza sapo ka çelur ekspozitën e fotografes kosovare Mariposa Fa. Me një përvojë gati 20 vjeçare në artin e fotografisë, Rozafa më së shumti pëlqen të fotografojë portrete të njerëzve të zakonshëm. Ajo thotë se pandemia ka ndryshuar shumë gjëra në sjelljen, por dhe portretin e tyre. Fotografja Orestia Kapedani jeton dhe punon prej thuajse 15 vitesh në Gjermani. Ajo është autore e disa fotoekspozitave në qytete të ndryshme të Gjermanisë. Periudha e pandemisë e gjeti atë në vendlindje, në Shkodër. Ajo thotë se përjetimi i izolimit gjatë muajve të parë të pandemisë ishte mjaft tronditës. Por ajo nuk u ndal së fotografuari dhe një pjesë të punëve gjatë kësaj periudhe i pasqyroi në ekspozitën e kuruar prej saj të titulluar “Me synin”, hapur ditët e fundit në Galerinë e arteve në Shkodër. . Syri, thotë Orestia, është një urë lidhëse mes njerëzve dhe se maskat nuk mund të fshehin ndjesitë që shprehin sytë e njerëzve në këtë situatë të vështirë të pandemisë. Fotografja Shpuza thotë se pandemia COVID-19 ka ndryshuar shumëçka te njerëzit; qendrimin e tyre me njëri-tjetrin, zakonet, por edhe këndvështrimin mbi vlerat e jetës. Edhe tek artistët, thotë ajo, pandemia ka patur ndikimin e saj.